Algirdas Vaclovas Patackas

Algirdas Vaclovas Patackas (poetinis slapyvardis Algis Rudamina, 1943 m. rugsėjo 28 d. Trakuose – 2015 m. balandžio 3 d. Kaune) – Lietuvos politinis bei visuomenės veikėjas, kovo 11 d. akto signataras, rezistentas, inžinierius technologas, poetas, dėstytojas.

Biografija 
Gimė antitarybinio rezistento, nelegalios spaudos platintojo Antano Patacko šeimoje. Brolis – poetas ir vertėjas Gintaras Patackas.

1960 m. baigė Kauno 14-ąją vidurinę mokyklą, 1966 m. Kauno politechnikos institutą, inžinierius technologas. Studijuodamas dirbo Kauno radijo gamykloje. 1965–1966 m. pirmųjų Lietuvos ir Baltijos šalių kultūrizmo čempionatų prizininkas.

Nuo 1966 m. dirbo Jonavos azotinių trąšų gamykloje. Nuo 1968 m. LTSR MA aspirantas, vėliau jaunesnysis mokslinis bendradarbis. 9 mokslinių straipsnių iš elektrochemijos autorius. Prasidėjus politiniams persekiojimams, perėjo dirbti į Lietuvos geologijos institutą inžinieriumi, iš ten KGB nurodymu pašalintas. 1982–1990 m. dirbo Kauno melioracijos eksploatavimo valdyboje darbininku remontininku. 1986–1987 m. buvo kalinamas už pogrindžio leidinių („Pastogė“, „Lietuvos ateitis“) redagavimą ir leidimą.

1988–1990 m. Sąjūdžio iniciatyvinės grupės, vėliau LPS Kauno miesto tarybos narys, Sąjūdžio Seimų narys. Dalyvavo atkuriant Vytauto Didžiojo universitetą, buvo VDU Atkuriamojo Senato narys, pirmosios egzaminų komisijos pirmininkas. 1990–1992 m. Kauno politechnikos institute ir Vytauto Didžiojo universitete dėstė etiką, kultūros filosofiją, baltų kultūrą, 1996–2000 m. ten pat – baltų kultūros ir etikos kursą. 1990 m. Žaliakalnio rinkiminėje apygardoje išrinktas Aukščiausiosios Tarybos – Atkuriamojo Seimo deputatu, Nepriklausomybės atstatymo akto signataras. A. Patackui suteiktas Laisvės kovų dalyvio statusas.

1992–1996 m. ir 1996–2000 m. kadencijų LR Seimo narys. Priklausė Sąjūdžio, vėliau Krikščionių demokratų frakcijoms, vadovavo Lietuvos-Čekijos tarpparlamentinių ryšių grupei. 2000–2002 m. dirbo Krašto apsaugos sistemoje, dalyvavo specialiosiose LR URM bei Seimo misijose Čečėnijoje ir Gruzijoje. 2002–2012 m. Kauno įgulos karininkų ramovės viešųjų ryšių specialistas. 2012–2015 m. LR Seimo narys, priklausė „Drąsos kelio“ frakcijai.

Kūryba 
Yra paskelbęs straipsnių baltų kultūros, Lietuvos geopolitikos klausimais. Algio Rudaminos slapyvardžiu paskelbė eilių.

Kartu su Aleksandru Žarskumi parašė knygų ir skaitė paskaitų, kuriose savaip interpretavo lietuvių tradicijas. Dainiaus Razausko teigimu, Algirdo Patacko ir Aleksandro Žarskaus kūryba yra vienas iš įdomiausių, vienas iš giliausių reiškinių šiuolaikinėje lietuvių žodžio kultūroje, savo dvasia galbūt palygintinas su Vydūno reiškiniu prieš šimtą metų. Tačiau autoriai kritikuotini už perdėtą „tautinę savimeilę“ („MES skaisčiausi, kilniausi, geriausi, o visi kiti aplink – tai tik pagedę buvę MES..“) bei už kalbos dalykų aiškinimą visiškai atsiribojant nuo kalbotyros.

Bibliografija 
 Gimties virsmas: gimimas ir krikštynos / Algirdas Patackas, Aleksandras Žarskus, karpinių autorė Albina Žiupsnytė. – Vilnius: Kauno sekmadieninė lietuvių kultūros mokykla: Eksperimentinė technikos paminklų restauravimo įmonė, 1990. – 98 p.: iliustr.
 Mirties virsmas: mirtis ir lydėtuvės / Algirdas Patackas, Aleksandras Žarskus, karpinių autorė Albina Žiupsnytė. – Vilnius: Eksperimentinė technikos paminklų restauravimo įmonė ir LPS Kauno sekmadieninė kultūros mokykla, 1990. – 86 p.: iliustr.
 Vestuvinis virsmas: martavimas ir vestuvės / Algirdas Patackas, Aleksandras Žarskus, karpinių autorė Albina Žiupsnytė. – Prienai: Valstybinės aviacijos gamyklos leidykla, 1993. – 239 p.: iliustr.
 Virsmų knyga: vestuvių virsmas, gimties virsmas, mirties virsmas / Algirdas Patackas, Aleksandras Žarskus, iliustr. Gintvilė Giedraitienė. – Kaunas: Kauno tautinės kultūros centras, 2002. – 614 p.: iliustr. – ISBN 9955-9316-1-2
 Vėjų pagairėje: eilėraščiai, mažoji proza / Algis Rudamina. – Kaunas: Naujasis lankas, 2006. – 127 p.: iliustr. – ISBN 9955-03-353-3
 Galindiana, arba Kelionė paskui mūsų protėvius galindus į Santjago de Kompostelą, į pasaulio pakraštį, finis terrae, per erdvę ir laiką… – Kaunas, 2010. – 64 p.: iliustr. – ISBN 978-609-408-089-0
 Aisà: eilėraščiai apie meilę ir liūdesį / Algis Rudamina. – Kaunas, 2011. – 47 p.: portr. – ISBN 978-609-408-192-7
 Kas ir kada pagrobė Europą? : virtualūs dialogai / Letas Palmaitis, Algirdas Patackas. – Kaunas: Kalendorius, 2011. – 103 p.: iliustr. – ISBN 978-9955-746-73-7
 Pastogės Lietuva: pogrindžio, Sąjūdžio ir laisvės kronika. – Vilnius: Aidai, 2011. – 462 p. – ISBN 978-9955-656-97-5
 Litua. – Vilnius: Versmė, 2013. – 528 p. – ISBN 978-9955-589-83-9

Įvertinimas 
 2000 m. Lietuvos nepriklausomybės medalis
 2008 m. Vyčio Kryžiaus ordino Riterio kryžius

Šaltiniai 
 Biografija LR Seimo svetainėje

Nuorodos 
 Vydija.lt – A. Patacko ir bendraminčių tekstai
 Eglė Samoškaitė „Žmogus, saugojęs V. Landsbergį“ „Delfi.lt“, 2015 m. balandžio 3 d. 09:40 
 Gintaras Songaila. Algirdas Patackas – nuo pogrindžio iki Nepriklausomybės. Liaudies kultūra, 2015, Nr. 2, p. 46–49.

Kovo 11 akto signatarai
Lietuvos disidentai
Lietuvos poetai